En ung mand gennemførte lørdag aften et røveri mod Super Brugen i Sindal og forsvandt med et mindre kontant beløb.

Super Brugsen i Sindal blev lørdag klokken 19.03 udsat for et røveri af en 18-20 årig mand. Manden gik hen til kassen, hvorefter han med en hånd i lommen forlangte at få udleveret kassebeholdning, fortæller vagtchef Henrik Beck fra Nordjyllands Politi. Efter at have fået udleveret et endnu ukendt mindre beløb, forsvandt manden fra stedet, formentlig til fods. - Men vi har gode overvågningsbilleder, så vi regner med at finde ham inden længe, lyder det fra vagtchefen. Manden, der ikke umiddelbart er kendt af politiet, beskrives som 18-20 år, 180 centimeter høj og dansk af udseende. Han havde en mørkegrå jakke med hætte og mørke bukser med hvid påskrift:  EA7. Har du set manden i tiden omkring røveriet, vil politiet gerne høre fra dig på telefon 114.